**GUDRAMOVIČS/KALNIŅŠ IZCĪNA 2.VIETU VIESSMANN PASAULES KAUSA 6.POSMA SACENSĪBĀS**

Sestdien, 14.janvārī, Siguldas Bobsleja un kamaniņu trasē nrisinājās VIESSMANN Pasaules kausa 6.posma sacensības kamaniņu sportā. Vīriešu divnieku ekipāžu konkurencē augsto otro vietu izcīnīja mūsu Oskars Gudramovičs/Pēteris Kalniņš, kas divu braucienu kopsummā par 0,363 sekundēm piekāpās Vācijas duetam Toni Eggertam/Sašam Benekenam (1:23.113). Sportisti atzīst, ka pirms pirmā brauciena bijuši uztraukušies, un arī pieļāvuši kļūdas, kuras citi varbūt nepamanīja, taču otrajā braucienā saņēmās un tomēr spēja uzrādīt sezonas labāko rezultātu. Trešajā vietā Itālijas divnieks Ludvigs Rieders/Patriks Rastners, kas no uzvarētājiem atpalika par 0,695 sekundēm.

Latvijas titulētākajam duetam Andrim Šicam/Jurim Šicam 6. Viessmann Pasaules kausa posms izvērtās neveiksmīgākais šajā sezonā. Pirmajā braucienā brāļi piedzīvoja kritienu, taču finišēja un divu braucienu kopsummā ierindojās 20.vietā, uzvarētājiem zaudējot 12,391 sekundes. Turpretī viena no jaunākajām sacensību ekipāžām Kristens Putins/Imants Marcinkēvičs uzrādīja savas karjeras līdz šim labāko rezultātu un izcīnīja augsto 8.vietu (+1,162 sekundes). K. Putins pēc finiša atzina, ka „*potenciāls mums ir liels. Ir atstātspamatīgs robs fiziskajā formā, jo mums pa vasaru bija jāstrādā, nebija sponsoru. Tā kā šis rezultāts ir sasniegts ar entuziasmu un to, ka mēs mīlam kamaniņu sportu. Pēdējo piecu gadu laikā šī ir mana sliktākā fiziskā forma. Mēs darām visu, ko varam, esam ļoti motivēti un vēlamies strādāt*.”

Pusdienlaikā sacensības aizvadīs arī sievietes, kur Latviju pārstāvēs Elīza Cauce, Ulla Zirne un Kendija Aparjode.

Svētdien, 15.janvārī VIESSMANN Pasaules kausa 6.posms turpināsies ar startu vīriešu vieniniekiem un komandu stafetes dalībniekiem. VIESSMANN Pasaules kausa 6.posma rezultāti būs pieejami pēc katra brauciena www.fil-luge.org un [www.kamanas.lv](http://www.kamanas.lv).

Informāciju sagatavoja:

Latvijas Kamaniņu Sporta federācija

lksf@latnet.lv

www.kamanas.lv

